钦定古今图书集成/方舆汇编/职方典/第1504卷 > 《禄劝州建城记》胡心得
## 钦定古今图书集成/方舆汇编/职方典/第1504卷 > 《禄劝州建城记》胡心得

侍御九泽刘公奉玺书按治匝岁月，周巡六诏，以辑
计报代于天子，乃暂弭节武定。武定荒僻且苦热，往
往持斧者重入其疆。公不袭故常，若有所择而留焉。
何以故？“因邦当新造，人民尚未知冠裳之会，法纪之
重，固将以振励而维新之也。以故凡属创始要务，率
多注意，图所不朽云。”武定列在滇西北隅，距武定二
十里而遥，为禄劝州。禄劝旧名碌券甸，易笼蛮居之。
元至元中，改罗婺部为武定路，置禄劝州隶焉，领易
龙、石旧二县，土人所称“旧州”者是也。国初，裁易龙入
州，寻并裁《石旧》，因以其地建州治。顾风气不完，形胜
不壮，非所以蓄众而威远。且也辖于土府，即长吏持
檄至多，不屑往居之，又奚暇于更置也。自凤逆荡平，
改土设流，张官置吏，会守郡辛存仁以简命守兹土，
锐情经略，与民更始。彼禄劝城郭州治缺然未备，其
临民之谓何？遂条其议于当道，咸当当道旨度地程
能属知州何守拙仍旧州故址，因城徙建焉。据崇冈，
面白塔，溪流潆洄，山岭合沓，居然一形胜也。经始于
万历七年冬十月，迄明年夏，成其城，州治兼举。侍御
公时询察稽督之，蕲以续厥绪。乃与分守骆君问礼
约期按禄劝。时兵备副使马君顾泽留署司篆，分巡
佥事顾君养谦又入贺行心，得以摄巡洱事获偕焉。
时闰四月十六日也。风日晴和，民方东作。侍御公损
驺从，俾勿扰于耕庶，劝之父老扶杖以迎于道，每每
停舆慰劳之。比至禄劝，则城堞周环、堂除森布、廨庑
整修，虽编齿未阜、文物未郁，而藩屏树、大观肃，非复
昔日芜陋之旧矣。公坐州治中，进父老及诸生辈人
授之训言，谆谆然；谕以孝弟廉让。又饬厨传勿治腆
腴，仅陈几筵、具蔬果，坐䜩而庆成焉。有社师领童子
十数歌《鹿鸣》《台莱》诸什，以代弦诵；盖彰轨陈臬，敦俭
崇雅，俾草昧之众，咸知所向尚。而一时环拥以观德
者，莫不举首加额，且庆“自今伊始，将永睹汉官之仪，
戴尧天之泽矣。噫邠邑落成，君宗雅会，乃能肇苍姬
太平之盛。以今计之，岂相越哉？”公益欣欣色喜，遂命
得以记。得闻《春秋》纪载，慎重营迁，盖起大事，动大众，
非得人心不可也。禄劝以猡僰之乡，当甫定之后，即
有司者绳之以法，犹虑局蹙靡宁。今民顾乐趋之恐
后，而六阅月告厥成功，以役不妨农工靡财用而缩
费节力之有道也。虽然，亦有说焉，㝢内之建州设治
者何限，而未必有侍御亲往按之。今州治甫创，而侍
御公集冠裳，颁纪法于其间，足称奇遘。后之吏于兹
土者，入其堂即凛凛如霜威之时临而祗修厥职，用
副上知。又体示俭之意，而无剥脂膏以自肥；绎训言
之旨，而务先躬行，以倡下思“鹿鸣”、“台莱”之遗音，而礼
贤下士，以兴起其文教；则禄之民将去顽梗之习，以
若守长之训，而彬彬然顺治埒中土矣。藉令为吏者
鄙夷其众而不知所以父母之，则民将望之为“厉阶
也。”虽巍峨其栋宇，藻绘其檐楹，于禄劝乎何有是役
也？先是，督抚少司马宜城王公凝、侍御古、渝帅公祥
定其议，今督抚御史大夫崇阳饶公仁侃、《洎》侍御公
名其成。侍御公名维，江陵人；骆君问礼，浙诸暨人；知
府辛存仁，黔乌撒人；知州何守拙，蜀成都人。先后效
谋，厥功懋焉。同知蔡呈奇、推官袁端化，和曲州知州
吴洸元，谋县胡允平，皆与有劳者法得并书。若地势
广长若干丈，城垣周围若干里、廨舍若干楹，当列诸
碑阴，是为“记。”